
Domaći slanci kao iz pekare

Sastojci:
1 kilogram glatkog brašna
500 mililitara toplog mlijeka
1 žličica šećera
40 grama svježeg kvasca
2 jaja
1 bjelanjak
80 grama maslaca
50 mililitara ulja
1 žlica soli
1 žličica alkoholnog octa

Za premaz:
1 žutanjak
1 žlica mlijeka
1 žlica ulja

Za posipanje:
sezam, lan, kim ili sjemenke po želji

Priprema:
Najprije prosijte brašno u veću posudu. U toplo mlijeko dodajte šećer i izmrvljeni svježi kvasac pa ostavite nekoliko minuta da se digne.
U brašno dodajte sol, 2 jaja i 1 bjelanjak. Maslac i ulje kratko zagrijte da se maslac istopi pa dodajte u smjesu zajedno s alkoholnim octom. Sipajte dignuti kvasac i zamijesite glatko, mekano tijesto. Mijesite mikserom s nastavcima za tijesto dok se ne počne odvajati od posude.
Pokrijte tijesto rastezljivom folijom i ostavite ga na toplom mjestu da naraste 30 do 45 minuta. Kad udvostruči volumen, prebacite ga na blago pobrašnjenu površinu i oblikujte slance, odnosno duge kiflice željene veličine.
Poredajte ih u pleh obložen papirom za pečenje i ostavite da ponovo narastu. Za to vrijeme umutite žumanjak s mlijekom i uljem, pa tom smjesom pažljivo premažite slance. Pospite ih sezamom ili drugim sjemenkama po želji.
Pecite u pećnici zagrijanoj na 180 stupnjeva oko 20 minuta, odnosno dok lijepo ne porumene. Čim ih izvadite iz pećnice, prekrijte ih s dvije čiste pamučne krpe da ostanu mekani. Dok su još mlaki, možete ih staviti u vrećicu ili plastičnu posudu kako bi zadržali svježinu i mekoću.

